**ADATVÉDELMI ÉS ADATKEZELÉSI SZABÁLYZAT**

**I. BEVEZETÉS**

**Adatvédelmi politika**

A **Magyar Hitel Központ Pénzügyi Zártkörűen Működő Részvénytársaság (Magyar Hitel Központ Zrt.)** mint Magyarországon működő pénzügyi vállalkozás elkötelezett az olyan szabályozási, végrehajtási és ellenőrzési rendszer kidolgozása, üzemeltetése és alkalmazása mellett, amely a vonatkozó jogszabályokban meghatározott kritériumoknak és alapvető üzleti érdekeinek megfelelően biztosítja a banktitok, valamint a személyes adatok megőrzését, védelmét.

A Magyar Hitel Központ Zrt. által kezelt személyes adatok magukba foglalják különösen a személyazonosításhoz, kapcsolattartáshoz szükséges adatokat, adott szolgáltatás nyújtásához szükséges, illetve a szolgáltatás nyújtása során keletkezett és kezelt adatokat (a követelés érvényesítésével kapcsolatos adatokat is beleértve), a kezelt adatokból elemzések révén nyert következtetéseket, származtatott adatokat, az érintett és a Magyar Hitel Központ Zrt. közötti nyilvánosan hozzáférhető adatokat.

A Magyar Hitel Központ Zrt. az ügyfelei személyére, adataira, vagyoni helyzetére, üzleti tevékenységére, gazdálkodására, tulajdonosi, üzleti kapcsolataira, valamennyi egyéb adatot, tényt, információt, megoldást banktitokként kezel.

A személyes adatok védelmének kereteit az Európai Parlament és Tanács (EU) 2016/679 számú rendelete, az információs önrendelkezési jogról és az információszabadságról szóló 2011. évi CXII. törvény (továbbiakban: Infotv), a hitelintézetekről és pénzügyi vállalkozásokról szóló törvény, a pénzügyi vállalkozás tevékenységére vonatkozó egyéb magyar jogszabályok és az EU kötelező jogi aktusai határozzák meg.

A Magyar Hitel Központ Zrt. a személyes adatok kezelése során tiszteletben tartja az adatvédelem elveit. Ennek megfelelően biztosítja, hogy

* a személyes adatok kezelése jogszerűen és tisztességesen, valamint az érintett számára átlátható módon történjen;
* a személyes adatok gyűjtése csak meghatározott, egyértelmű és jogszerű célból történjen, és azokat ne kezelje ezekkel a célokkal össze nem egyeztethető módon;
* a kezelt személyes adatok az adatkezelés céljai szempontjából megfelelőek és relevánsak, és a szükségesre korlátozódnak;
* a kezelt a személyes adatok pontosak és szükség esetén naprakészek, és minden észszerű intézkedést megtesz annak érdekében, hogy a pontatlan személyes adatokat törölje vagy helyesbítse;
* a személyes adatokat csak olyan formában tárolja, amely az érintettek azonosítását csak az adatkezelés céljainak eléréséhez szükséges ideig teszi lehetővé;
* megfelelő technikai vagy szervezési intézkedések alkalmazásával biztosítva legyen a személyes adatok megfelelő biztonsága, az adatok jogosulatlan vagy jogellenes kezelésével, véletlen elvesztésével, megsemmisítésével vagy károsodásával szembeni védelmet is ideértve.

**A Szabályzat célja**

Jelen ADATVÉDELMI ÉS ADATKEZELÉSI SZABÁLYZAT (a továbbiakban: Szabályzat) célja annak biztosítása, hogy a Magyar Hitel Központ Zrt. ügyfelei és a Magyar Hitel Központ Zrt-vel kapcsolatban lévő munkavállalók, és más természetes személyek adatainak kezelésére jogszerű keretek között, az információs önrendelkezési jogról és információszabadságról szóló 2011. évi CXII. törvény (továbbiakban Infotv) előírásainak megfelelően kerüljön sor.

**II. ÁLTALÁNOS SZABÁLYOK**

**A Szabályzat tárgyi hatálya**

A Szabályzat tárgyi hatálya kiterjed:

* azon természetes személyek adataira, akik a Magyar Hitel Központ Zrt. pénzügyi tevékenyégéből adódóan a Magyar Hitel Központ Zrt-vel ügyfélkapcsolatban állnak, vagy kívánnak állni, illetve az őket képviselő, illetve érdekükben eljáró természetes személyekre (törvényes képviselő, szülő, gyám, gondnok, meghatalmazott),
* azon személyek adataira, akik a Magyar Hitel Központ Zrt-vel ügyfélkapcsolatban álló jogi személyekhez, jogi személyiséggel nem rendelkező szervezetekhez oly módon kapcsolódnak, hogy személyes adataik kezelése a Magyar Hitel Központ Zrt. szolgáltatásához szükséges;
* szolgáltatás nyújtásával érintett egyéb természetes személyekre (pl. kezes, fedezetül szolgáló ingatlan haszonélvezője, örököse)
* azon természetes személyek adataira, akik a Magyar Hitel Központ Zrt-vel munkavállalóként, kiszervezett tevékenység kapcsán szerződő partnerként kerül a Magyar Hitel Központ Zrt. nyilvántartásába.

**A Szabályzat személyi hatálya**

A Szabályzat személyi hatálya kiterjed a Magyar Hitel Központ Zrt-re, illetve azon személyekre akik adatait e Szabályzat alá tartozó adatkezelések tartalmazzák, továbbá azon személyekre, akik jogait vagy jogos érdekeit az adatkezelés érinti

**Kapcsolódó jogszabályok és belső szabályozási dokumentumok**

**1.Kapcsolódó jogszabályok**

- Európai Parlament és Tanács (EU) 2016/679 számú endelete a természetes személyeknek a személyes adatok kezelése tekintetében történő védelméről és az ilyen adatok szabad áramlásáról, valamint a 95/46/EK rendelet hatályon kívül helyezéséről

- 2011. évi CXII. törvény az információs önrendelkezési jogról és az információszabadságról,

- 2013. évi CCXXXVII. törvény a hitelintézetekről és a pénzügyi vállalkozásokról

- 2007. évi CXXXVI. törvény a pénzmosás és a terrorizmus finanszírozása megelőzéséről és megakadályozásáról,

- 2013. évi V. törvény a Polgári Törvénykönyvről (a továbbiakban: Ptk.),

**2. Kapcsolódó belső szabályozási dokumentumok**

**2.1. Kapcsolódó Magyar Hitel Központ Zrt. szabályzatok**

Szabályzat címe: A Magyar Hitel Központ Pénzügyi Zártkörűen Működő Részvény Informatikai Biztonsági Szabályzata (IBSZ)

**3. Fogalmak**

A Szabályzat alkalmazása során:

Az alábbi fogalmakat e Szabályzat alkalmazása során az itt meghatározottak szerint kell értelmezni.

1. **„személyes adat”:** azonosított vagy azonosítható természetes személyre (a továbbiakban**: Érintett**) vonatkozó bármely információ; azonosítható az a természetes személy, aki közvetlen vagy közvetett módon, különösen valamely azonosító, például név, szám, helymeghatározó adat, online azonosító vagy a természetes személy testi, fiziológiai, genetikai, szellemi, gazdasági, kulturális vagy szociális azonosságára vonatkozó egy vagy több tényező alapján azonosítható;
2. „**adatkezelés”:** a személyes adatokon vagy adatállományokon automatizált vagy nem automatizált módon végzett bármely művelet vagy műveletek összessége, így a gyűjtés, rögzítés, rendszerezés, tagolás, tárolás, átalakítás vagy megváltoztatás, lekérdezés, betekintés, felhasználás, közlés továbbítás, terjesztés vagy egyéb módon történő hozzáférhetővé tétel útján, összehangolás vagy összekapcsolás, korlátozás, törlés, illetve megsemmisítés;
3. **„az adatkezelés korlátozása”:** a tárolt személyes adatok megjelölése jövőbeli kezelésük korlátozása céljából;
4. „**profilalkotás**”: személyes adatok automatizált kezelésének bármely olyan formája, amelynek során a személyes adatokat valamely természetes személyhez fűződő bizonyos személyes jellemzők értékelésére, különösen a munkahelyi teljesítményhez, gazdasági helyzethez, egészségi állapothoz, személyes preferenciákhoz, érdeklődéshez, megbízhatósághoz, viselkedéshez, tartózkodási helyhez vagy mozgáshoz kapcsolódó jellemzők elemzésére vagy előrejelzésére használják;
5. **„álnevesítés”:** a személyes adatok olyan módon történő kezelése, amelynek következtében további információk felhasználása nélkül többé már nem állapítható meg, hogy a személyes adat mely konkrét természetes személyre vonatkozik, feltéve, hogy az ilyen további információt külön tárolják, és technikai és szervezési intézkedések megtételével biztosított, hogy azonosított vagy azonosítható természetes személyekhez ezt a személyes adatot nem lehet kapcsolni;
6. **„nyilvántartási rendszer”:** a személyes adatok bármely módon – centralizált, decentralizált vagy funkcionális vagy földrajzi szempontok szerint – tagolt állománya, amely meghatározott ismérvek alapján hozzáférhető;
7. **„adatkezelő”:** az a természetes vagy jogi személy, közhatalmi szerv, ügynökség vagy bármely egyéb szerv, amely a személyes adatok kezelésének céljait és eszközeit önállóan vagy másokkal együtt meghatározza; ha az adatkezelés céljait és eszközeit az uniós vagy a tagállami jog határozza meg, az adatkezelőt vagy az adatkezelő kijelölésére vonatkozó különös szempontokat az uniós vagy a tagállami jog is meghatározhatja; jelen Szabályzat alkalmazásában adatkezelő a Magyar Hitel Központ Zrt., és a velük adatkezelői kapcsolatban álló harmadik fél,
8. **„adatfeldolgozó”:** az a természetes vagy jogi személy, közhatalmi szerv, ügynökség vagy bármely egyéb szerv, amely a Magyar Hitel Központ Zrt. vagy más Adatkezelő nevében személyes adatokat kezel;
9. **„címzett”:** az a természetes vagy jogi személy, közhatalmi szerv, ügynökség vagy bármely egyéb szerv, akivel vagy amellyel a személyes adatot közlik, függetlenül attól, hogy harmadik fél-e. Azon közhatalmi szervek, amelyek egy egyedi vizsgálat keretében az uniós vagy a tagállami joggal összhangban férhetnek hozzá személyes adatokhoz, nem minősülnek címzettnek; az említett adatok e közhatalmi szervek általi kezelése meg kell, hogy feleljen az adatkezelés céljainak megfelelően az alkalmazandó adatvédelmi szabályoknak;
10. **„harmadik fél”:** az a természetes vagy jogi személy, közhatalmi szerv, ügynökség vagy bármely egyéb szerv, amely nem azonos az érintettel, az adatkezelővel, az adatfeldolgozóval vagy azokkal a személyekkel, akik az adatkezelő vagy adatfeldolgozó közvetlen irányítása alatt a személyes adatok kezelésére felhatalmazást kaptak;
11. „**az érintett hozzájárulása”:** az érintett akaratának önkéntes, konkrét és megfelelő tájékoztatáson alapuló és egyértelmű kinyilvánítása, amellyel az érintett nyilatkozat vagy a megerősítést félreérthetetlenül kifejező cselekedet útján jelzi, hogy beleegyezését adja az őt érintő személyes adatok kezeléséhez;
12. **„adatvédelmi incidens**”: a biztonság olyan sérülése, amely a továbbított, tárolt vagy más módon kezelt személyes adatok véletlen vagy jogellenes megsemmisítését, elvesztését, megváltoztatását, jogosulatlan közlését vagy az azokhoz való jogosulatlan hozzáférést eredményezi;
13. **„különleges adat”**:
    1. a faji eredetre, a nemzetiséghez tartozásra, a politikai véleményre vagy pártállásra, a vallásos vagy más világnézeti meggyőződésre, az érdek-képviseleti szervezeti tagságra, a szexuális életre vonatkozó személyes adat,
    2. az egészségi állapotra, a kóros szenvedélyre vonatkozó személyes adat, valamint a bűnügyi személyes adat;
14. „**egészségügyi adat”**: egy természetes személy testi vagy pszichikai egészségi állapotára vonatkozó személyes adat, ideértve a természetes személy számára nyújtott egészségügyi szolgáltatásokra vonatkozó olyan adatot is, amely információt hordoz a természetes személy egészségi állapotáról;
15. „**képviselő”:** az az Unióban tevékenységi hellyel, illetve lakóhellyel rendelkező és az adatkezelő vagy adatfeldolgozó által a Rendelet rendelkezései alapján írásban megjelölt természetes vagy jogi személy, aki, illetve amely az adatkezelőt vagy adatfeldolgozót képviseli az adatkezelőre vagy adatfeldolgozóra az e rendelet értelmében háruló kötelezettségek vonatkozásában;
16. **„vállalkozás**”: gazdasági tevékenységet folytató természetes vagy jogi személy, függetlenül a jogi formájától, ideértve a rendszeres gazdasági tevékenységet folytató személyegyesítő társaságokat és egyesületeket is;
17. „**vállalkozáscsoport”**: az ellenőrző vállalkozás és az általa ellenőrzött vállalkozások;
18. „**felügyeleti hatóság”:** egy tagállam által a Rendelet rendelkezéseinek megfelelően létrehozott független közhatalmi szerv, Magyarországon a Nemzeti Adatvédelmi és Információszabadság Hatóság (a továbbiakban: NAIH);
19. „**az információs társadalommal összefüggő szolgáltatás**”: az (EU) 2015/1535 európai parlamenti és tanácsi irányelv 1. cikke (1) bekezdésének b) pontja értelmében vett szolgáltatás;
20. **„nemzetközi szervezet**”: a nemzetközi közjog hatálya alá tartozó szervezet vagy annak alárendelt szervei, vagy olyan egyéb szerv, amelyet két vagy több ország közötti megállapodás hozott létre vagy amely ilyen megállapodás alapján jött létre.

**III. RÉSZLETES SZABÁLYOK**

**1.Az adatkezelő személye és szolgáltatása**

Az Adatkezelő a **Magyar Hitel Központ Zrt**. (1034 Budapest, Bécsi út 126-128, cégjegyzék száma: 01-10-047446, adószáma 23980075-2-41), amely a 2013. évi CCXXXVII. törvény a hitelintézetekről és a pénzügyi vállalkozásokról szóló törvény (továbbiakban Hpt.) hatálya alá tartozó pénzügyi vállalkozás. Az Adatkezelő első sorban a Hpt-ben meghatározott pénzügyi szolgáltatásokat nyújtja ügyfeleinek hatályos működési engedély birtokában. Az Adatkezelő által nyújtott szolgáltatásokról az Adatkezelő szerződéses dokumentumai (Üzletszabályzat, Általános Szerződési Feltételek) részletes tájékoztatást adnak.

**2.Az Adatkezelés alapelvei**

Személyes adat kizárólag meghatározott célból, jog gyakorlása és kötelezettség teljesítése érdekében kezelhető. Az adatkezelésnek minden szakaszában meg kell felelnie az adatkezelés céljának, az adatok felvételének és kezelésének tisztességesnek és törvényesnek kell lennie.

Csak olyan személyes adat kezelhető, amely az adatkezelés céljának megvalósulásához elengedhetetlen, a cél elérésére alkalmas. A személyes adat csak a cél megvalósulásához szükséges mértékben és ideig kezelhető.

A személyes adat az adatkezelés során mindaddig megőrzi e minőségét, amíg kapcsolata az érintettel helyreállítható. Az érintettel akkor helyreállítható a kapcsolat, ha az adatkezelő rendelkezik azokkal a technikai feltételekkel, amelyek a helyreállításhoz szükségesek.

Az adatkezelés során biztosítani kell az adatok pontosságát, teljességét és - ha az adatkezelés céljára tekintettel szükséges - naprakészségét, valamint azt, hogy az érintettet csak az adatkezelés céljához szükséges ideig lehessen azonosítani.

**3. Az adatkezelés célja:**

Az Adatkezelő személyes adatokat kizárólag meghatározott célból, jog gyakorlása és kötelezettség teljesítése érdekében kezel. Az Adatkezelés minden szakaszában meg kell felelnie az adatkezelés céljának. Az adatok felvétele és kezelése tisztességesen és törvényesen kell, hogy történjen. Az Adatkezelő törekszik arra, hogy csak olyan személyes adat kezelésére kerüljön sor, amely az adatkezelés céljának megvalósulásához szükséges mértékben és ideig kezelhető.

A Magyar Hitel Központ Zrt., mint Adatkezelő az általa nyújtott szolgáltatásokkal kapcsolatban az alábbi célokat szolgálhatják:

* A Magyar Hitel Központ Zrt-vel, mint Adatkezelővel kötött szerződés előkészítése, megkötése és végrehajtása
* kockázatkezelés (elemzés, érétkelés, mérséklés, valamint a prudens működés, kockázatvállalási előírások betartása.
* A nyújtott szolgáltatásokkal való visszaélés megelőzése, kivizsgálása, feltárása.
* A Magyar Hitel Központ Zrt. jogi kötelezettségeinek teljesítése, jogos érdekeinek érvényesítése, így különösen a pénzmosás és terrorizmus finanszírozás elleni jogszabályokban előírt kötelezettségek teljesítése.
* A Magyar Hitel Központ Zrt. követelései behajtási eljárás elősegítése, a szerződés felmondását követően a szerződésből származó jogok gyakorlása és kötelezettségek teljesítése, így különösen a szerződésen alapuló igények érvényesítése.

**4. Az adatkezelés jogalapja**

Az Adatkezelő személyes adatokat csak akkor kezel, ha az adatkezelésnek van jogszerű jogalapja, így:

* 1. az érintett hozzájárulását adta személyes adatainak egy vagy több konkrét célból történő kezeléséhez;
  2. az adatkezelés olyan szerződés teljesítéséhez szükséges, amelyben az érintett az egyik fél, vagy az a szerződés megkötését megelőzően az érintett kérésére történő lépések megtételéhez szükséges;
  3. az adatkezelés az Adatkezelőre vonatkozó jogi kötelezettség teljesítéséhez szükséges;
  4. az adatkezelés az érintett vagy egy másik természetes személy létfontosságú érdekeinek védelme miatt szükséges;
  5. az adatkezelés közérdekű vagy az adatkezelőre ruházott közhatalmi jogosítvány gyakorlásának keretében végzett feladat végrehajtásához szükséges;
  6. az adatkezelés az Adatkezelő vagy egy harmadik fél jogos érdekeinek érvényesítéséhez szükséges, kivéve, ha a lefolytatott érdekmérlegelési teszt szerint ezen érdekekkel szemben elsőbbséget élveznek az érintett olyan érdekei vagy alapvető jogai és szabadságai, amelyek személyes adatok védelmét teszik szükségessé, különösen, ha az érintett gyermek

**4.1. Az Érintett hozzájárulása**

Amennyiben az adat kezelése a szerződés teljesítéséhez nem szükséges, és más jogalapon sem kezelhető, az Adatkezelő az adatot csak akkor kezelheti, ha azt az Érintett önkéntesen megadja.

Amennyiben valamely ügyet az Érintett kezdeményez (így különösen, az Adatkezelőt szerződéskötési szándékkal megkeresi), az Adatkezelő az Érintett hozzájárulását az adatkezeléshez megadottnak tekinti az Érintett által megadott adatok tekintetében.

Az Adatkezelőnek a hozzájárulások beszerzése során minden esetben olyan megoldást kell választania, amely alapján utólagosan igazolható a hozzájárulás jogszerűsége. Papír alapú adatkezelések esetén ezért a hozzájárulást írásban kell beszerezni, míg elektronikus adatkezelés során az Adatkezelő adatkezelést érintő szolgáltatásai csak regisztrációhoz kötötten vehetők igénybe.

Az Érintettet a hozzájárulás megadása előtt tájékoztatni kell az adatkezelést érintő minden lényeges körülményről (különösen az adatkezelők, adatfeldolgozók személye, székhelye, elérhetőségei, a kezelt adatok köre, adatkörönként az adatkezelés jogalapja, célja, időtartama, az adattovábbítással kapcsolatos információk, kioktatás a jogorvoslati lehetőségekről), és biztosítani kell számára a jogot, hogy a hozzájárulást bármikor visszavonhatja. A hozzájárulás visszavonása nem érinti a hozzájáruláson alapuló, a visszavonás előtti adatkezelés jogszerűségét

A 18. életévét be nem töltött gyermek esetén, a gyermekek személyes adatainak kezelése csak akkor és olyan mértékben jogszerű, ha a hozzájárulást a gyermek feletti szülői felügyeletet gyakorló adta meg, illetve engedélyezte.

**4.2. Jogszabály rendelkezése**

Amennyiben a személyes adat kezelését jogszabály rendeli el, az adatkezelés kötelező. Erről az Adatkezelő az Érintettet tájékoztatja. Amennyiben a jogszabály érvényes és hatályos, az Adatkezelő azt köteles a jogszabály rendelkezései alapján végrehajtani, nem vizsgálhatja a jogszabály célszerűségét, szakszerűségét, alkotmányosságát.

Az Adatkezelő számára kötelező adatkezelést elsősorban a Hpt., illetve a Bit. valamint az Adatkezelő által nyújtott egyéb szolgáltatásokról rendelkező jogszabályok (pl. Bszt.,) írnak elő.

**4.3. Szerződés teljesítése**

A személyes adatok kezelésére akkor is sor kerülhet, ha az olyan szerződés teljesítéséhez szükséges, amelyben az érintett az egyik fél, vagy az a szerződés megkötését megelőzően az érintett kérésére történő lépések megtételéhez szükséges. E jogalapot szigorúan kell értelmezni, így kizárólag akkor alkalmazható, ha közvetlen és objektív kapcsolat áll fenn az adatkezelés és a szerződés teljesítése között. A jogalap a szerződés megkötése előtt elvégzett adatkezelésre, a szerződéskötés előtti kapcsolatokra is kiterjed, feltéve, hogy arra az Érintett kezdeményezésére kerül sor.

**4.4. Jogos érdek**

Jogszerű az adatkezelés akkor is, ha az adatkezelés az adatkezelő vagy egy harmadik fél jogos érdekeinek érvényesítéséhez szükséges, kivéve, ha ezen érdekekkel szemben elsőbbséget élveznek az érintett olyan érdekei vagy alapvető jogai és szabadságai, amelyek személyes adatok védelmét teszik szükségessé, különösen, ha az érintett gyermek.

A jogos érdek fennállásának megállapításához érdekmérlegelési tesztet szükséges lefolytatni, amelynek keretei között egyebek között körültekintően meg kell vizsgálni azt, hogy az érintett a személyes adatok gyűjtésének időpontjában és azzal összefüggésben számíthat-e észszerűen arra, hogy adatkezelésre az adott célból sor kerülhet. Az érintett érdekei és alapvető jogai elsőbbséget élvezhetnek az Adatkezelő érdekével szemben, ha a személyes adatokat olyan körülmények között kezelik, amelyek közepette az érintettek nem számítanak további adatkezelésre.

Az érdekmérlegelési tesz lépései:

1. az adatkezelés céljának meghatározása,
2. az adatkezelés célja jogszerűségének vizsgálata,
3. a kezelni tervezett adat meghatározása, minősítése,
4. az adatkezelés jogalapjának vizsgálata,
5. az adatkezelés akadályának azonosítása,
6. az adatkezeléshez fűződő érdek meghatározása,
7. az adatkezelő érdeke jogszerűségének megállapítása,
8. az adatkezelés szükségességének, elkerülhetetlenségének a vizsgálata,
9. a Magyar Hitel Központ Zrt. érdekének értékelése,
10. az adatkezelés érintettekre gyakorolt hatásának értékelése,
11. az alkalmazott esetleges kiegészítő biztosítékok,
12. végleges mérlegelés.

**4.5. Létfontosságú érdek védelme**

Személyes adat kezelhető akkor is, ha az adatkezelés az érintett vagy egy másik természetes személy létfontosságú érdekeinek védelme miatt szükséges

Az Adatkezelő az Érintettet tájékoztatja az adatkezelést megalapozó védendő érdekről. A jelen pont szerinti tájékoztatásra az Adatkezelő és az Érintett közötti kapcsolatfelvételkor kerül sor. A kapcsolatfelvételre utólagosan is sor kerülhet.

**5. Az adatok köre és kezelése**

1. Természetes személyazonosító adatok: ezen adatok kezelésének célja az Érintett egyértelmű azonosítása és a kapcsolattartás. Az Adatkezelő kezeli az Érintett következő adatait: név, születési név, anyja neve, születési hely, idő, lakcím, postacím, kötelező adatkezelés esetén jogszabályban előírtak szerint kezeli továbbá: állampolgárság, a személyi igazolvány (útlevél) száma, egyéb, a személyazonosság igazolására a polgárok személyi adatainak és lakcímének nyilvántartásáról szóló 1992. évi LXVI. törvény szerint alkalmas igazolvány száma.
2. Az adatkezelés jogalapja az Érintett – elsősorban szerződésben megadott - hozzájárulása, jogszabály rendelkezése.
3. Az Érintettel való kapcsolattartáshoz szükséges telefonszámok és egyéb elérhetőségi adatok: Amennyiben az Érintett megadja, az Adatkezelő kezeli a kapcsolattartáshoz szükséges telefonszámait és elektronikus levelezési címét.
4. Okmányok másolata és adatai: Az Adatkezelő az egyes, adatokat igazoló okmányokról az adathelyesség megállapítása érdekében készít másolatot, az Érintett hozzájárulása, illetve jogszabály kötelező rendelkezése alapján. Amennyiben az Érintett a hozzájárulását nem kívánja megadni, a másolat helyett az ügyfél adatai között a vizsgálat megtörténte tényének rögzítésén túl azt kell feltüntetni, hogy az ügyfél adatainak hitelessége vizsgálata során milyen igazolvány került bemutatásra.
5. A pénzmosás megelőzésére vonatkozó jogszabályok által előírt adatok: Az Adatkezelő kezeli a pénzmosás és terrorizmus finanszírozása megelőzéséről és megakadályozásáról szóló 2017. évi LIII. törvény (a továbbiakban: Pmt.) által előírt adatokat.
6. Az igénybe vett, vagy igénybe venni kívánt szolgáltatásra vonatkozó szerződés megkötéséhez, a szerződésről való döntéshez szükséges adatok: Amennyiben az Érintett az Adatkezelővel szolgáltatásra szerződést kíván kötni, az Adatkezelő a szerződéskötés előtt – az irányadó szerződési feltételeknek megfelelően – jogosult megvizsgálni azt, hogy az Ügyféllel/Egyéb Érintettel a szerződés megköthető-e. Amennyiben a szerződő fél nem az Ügyfél, az Érintett adatai a szerződés előkészítésével és a szerződésről való döntéssel összefüggésben kezelhetők.
7. Az igénybe vett szolgáltatás nyújtásával és igénybe vételével összefüggésben keletkezett adatok: Az Adatkezelő a szerződés alapján nyújtott szolgáltatással összefüggésben keletkezett adatokat az irányadó szerződési feltételekben és jogszabályokban meghatározottak szerint kezeli (számlákra, követelésekre, számlaműveletekre, tranzakciókra stb. vonatkozó adatok).
8. Az igénybe vett szolgáltatás nyújtásával és igénybe vételével összefüggésben keletkezett jogokra és kötelezettségekre vonatkozó adatok; Az Adatkezelő és az Ügyfél között létrejött szerződés teljesítése során a felek a szerződésből fakadó jogaikat gyakorolhatják, és kötelezettségeiket kötelesek teljesíteni. Az Adatkezelő az ezzel kapcsolatos adatokat kezelheti (pl. kamatkövetelés, szerződésszegések adatai).
9. Az Adatkezelő és az Ügyfelek között fennálló vagy megszűnt szerződésekből származó igényekre, ezek érvényesítésére vonatkozó adatok: A már megszűnt szerződésekből az irányadó jogszabályok alapján származhatnak igények, az ezzel kapcsolatos, esetleges igényérvényesítéshez szükséges adatokat, továbbá a jogszabály alapján kötelezően megőrzendő adatokat az Adatkezelő kezeli.
10. Az Adatkezelővel, az Adatkezelő ügyfélszolgálatával történő kapcsolatfelvétel során keletkezett adatok: Ebbe a körbe tartozik mindazon adat, amely az ügyfélszolgálatnál keletkezik, és az Érintett és az ügyfélszolgálat közötti kapcsolat során keletkezik. Az adatok kezelése ebben az esetben az Érintett által indított eljáráshoz kapcsolódnak, továbbá a szerződéshez, a szerződés teljesítéséhez szorosan kapcsolódnak.
11. A faji vagy etnikai származásra, politikai véleményre, vallási vagy világnézeti meggyőződésre vagy szakszervezeti tagságra utaló személyes adatok, valamint a természetes személyek egyedi azonosítását célzó genetikai és biometrikus adatok, az egészségügyi adatok és a természetes személyek szexuális életére vagy szexuális irányultságára vonatkozó személyes adatok kezelése a Rendeletben előírt jogalapok hiányában (pl. érintett hozzájárulása, az adott adat érintett általi nyilvánosságra hozatala, jogi érdek érvényesítése) tilos.

**6. Egyes adatkezelések**

**6.1. Telefonbeszélgetések rögzítése**

Az Adatkezelő a jogszabályokban rögzített – így különösen a Hpt, illetve a Bszt. szerinti - esetekben jogosult és köteles a telefonbeszélgetések rögzítésére. Rögzítheti továbbá a Rendelet alapján az Adatkezelő a telefonbeszélgetést, amennyiben

1. az az Érintettel kötött szerződés teljesítéséhez, vagy
2. a szerződés megkötését megelőzően az Érintett kérésére történő lépések megtételéhez szükséges, továbbá
3. az Érintett által adott hozzájárulás bizonyításához szükséges. Egyéb esetben a beszélgetés csak az 5.3. j) pont szerinti előzetes tájékoztatást követően megadott hozzájárulás esetén rögzíthető.

A hangfelvétel megőrzési ideje (i) hozzájárulás alapján történő felvétel esetén a hozzájárulás visszavonása, (ii) jogszabály által kötelezően elrendelt hangrögzítés esetén pedig a jogszabályban meghatározott őrzési idő (panasz esetén pl. 5 év), (iii) Szerződés teljesítése esetében a jogviszonyból eredő követelések elévülés, (iv) hozzájárulás rögzítése esetén a hozzájárulással érintett adatok kezelésének időtartama.

**6.2. Kép- és hangfelvételek készítése**

Az Adatkezelő jogosult az ügyfélforgalom számára nyitva álló helyiségeiben, valamint esetleges ügynökeinél a tranzakciót végző, vagy ott megjelenő Érintettről képfelvételt készíteni, és a felvételt elszámolási és biztonsági célból tárolni és felhasználni. Az Adatkezelő ezen felvételeket az irányadó jogszabályoknak megfelelően, legfeljebb 60 napig őrzi meg.

**6.3. Adategyeztetési célú megkeresés állami nyilvántartások felé**

Az Érintett hozzájárulása alapján az Adatkezelő jogosult arra, hogy az Érintett által szolgáltatott adatokat ellenőrizze, továbbá a személyi azonosításra alkalmas okmány(ok) jogosulatlan felhasználásának megakadályozása érdekében jogszabály alapján bármely hatóság adatszolgáltatása alapján vagy egyébként nyilvánosan hozzáférhető adatbázisból ellenőrizze a közölt személyes adatokat, bemutatott okmányokat, az Érintett nevében eljáró személy arcképét és aláírását, illetve a nyilvántartásból való esetleges kikerülés okát és idejét, továbbá személyazonosító adatai alapján a nyilvántartásból érvényes adatot igényeljen az aktuális pénzügyi ügylet és az abból származó esetleges követelés behajtására tett intézkedés során.

**6.4. Dokumentumok kezelése és másolása**

Az Adatkezelő jogosult az Érintettől a szerződésekben foglalt szolgáltatások ellátása, az Érintett kötelezettségeinek ellenőrzése, az Adatkezelő vállalásainak teljesítése céljából az Érintett személyi, hitel- és kockázati adataira vonatkozó tájékoztatást, és ilyen információkat tartalmazó dokumentumokat akár elektronikus úton vagy telefonon bekérni, ellenőrizni és tárolni. A szolgáltatott dokumentumoknak – kivéve az elektronikus úton továbbított dokumentumokat – eredetinek vagy közjegyző által hitelesített másolatnak kell lenniük.

Amennyiben az Érintett ahhoz hozzájárul, vagy jogszabály azt előírja az Adatkezelő az egyes pénzügyi termékek igénylése esetén az igénylő arcképes személyazonosító igazolványáról másolatot készít, a másolat az ügylet fennállásig kezelhető.

**6.5. Kockázat-megelőzés és kezelés céljából végzett adatkezelés**

Az Adatkezelő a szolgáltatásra irányuló szerződés megkötése előtt jogosult ellenőrizni, hogy a szerződni kívánó fél (leendő ügyfél) részére történő szolgáltatásnyújtás milyen kockázattal jár. Ennek érdekében az Adatkezelő jogosult az Érintettől a kockázatértékelés céljából adatokat, dokumentumokat kérni, és jogosult azokat elemezni, ellenőrizni, jogosult továbbá a rendelkezésére álló adatállományokat az elemzés és ellenőrzés céljából felhasználni.

**6.6. Pénzmosás és terrorizmus finanszírozása megelőzése érdekében végzett adatkezelés**

Az Adatkezelő a pénzmosás és a terrorizmus finanszírozása megelőzésére vonatkozó jogszabályok alapján elvégzi az ügyfelek azonosítását, továbbá a jogszabályban meghatározott esetekben és módon adatot szolgáltat harmadik személy, hatóság részére. Az ilyen adatkezelés jogszabályon alapuló, kötelező adatkezelés, arról az általános szerződési feltételek tájékoztatást adnak.

**6.7. Egyes azonosítók kezelése**

Az Adatkezelő jogosult kezelni azon azonosítókat, amelyek szükségesek a jogszabályokban előírt kötelezettségek teljesítéséhez. Amennyiben az Érintett és az Adatkezelő között olyan jogviszony jön létre, amely kapcsán az Adatkezelő adókötelezettsége – ideértve az adatszolgáltatási kötelezettséget is – keletkezik, az Adatkezelő jogosult kezelni az Érintett adóazonosító jelét.

**7. Az adatkezelés időtartama**

Személyes adatok csak az adatkezelés céljainak eléréséhez szükséges ideig kezelhetők az érintettek azonosítását lehetővé tevő módon.

Az Adatkezelő a rendelkezésére álló személyes adatokat a különböző adatkezelési célokhoz és jogalapokhoz igazodóan – jogszabályi előírás esetén ennek megfelelően – őrzi meg. A megőrzési idő lehet különösen

1. az érintett hozzájárulásán alapuló adatkezelés esetén a hozzájáruló nyilatkozat visszavonásáig tartó idő,
2. az Adatkezelő és az érintett közötti szerződéses jogviszony megszűnését követően az elévülési idő végéig tartó idő (kivéve, ha jogszabály ettől eltérően rendelkezik),
3. jogszabályon alapuló kötelező adatkezelés esetén a vonatkozó jogszabályban előírt határidő lejártáig, így például az adózással összefüggően 5 évig, a számvitellel összefüggésben főszabály szerint 8 évig.

Az Adatkezelő az adatokat törli, ha nyilvánvaló, hogy az adatok felhasználására a jövőben nem kerül sor, vagyis az adatkezelés célja megszűnt.

**8. Adattovábbítás**

**8.1. Az adattovábbítás általános szabályai**

Adatok továbbítására minden esetben megfelelő jogalap alapján kerül sor.

Az Adatkezelő rendszeres adatszolgáltatást jogszabályban meghatározott szerveknek végez, a jogszabályban meghatározott időszakonként és tartalommal. Az Adatkezelő személyes adatot csak akkor továbbít, ha annak jogalapja egyértelmű, célja, és az adattovábbítás címzettjének a személye pontosan meghatározott. Az Adatkezelő az adattovábbítást minden esetben dokumentálja, oly módon, hogy annak menete és jogszerűsége bizonyítható legyen. A dokumentálásra elsősorban az adatszolgáltatást kérő, illetve annak teljesítéséről rendelkező, megfelelően kiadmányozott iratok szolgálnak.

A jogszabály által előírt adattovábbítást a Magyar Hitel Központ Zrt., mint Adatkezelő teljesíteni köteles.

A fentieken túlmenően személyes adatot továbbítani csak akkor lehet, ha ahhoz az Érintett egyértelműen hozzájárult. Annak érdekében, hogy a hozzájárulás utóbb bizonyítható legyen, azt lehetőség szerint írásba kell foglalni. Az írásbeliség mellőzhető, ha az adattovábbítás a címzettjére, céljára, vagy az adatkörre tekintettel csekély jelentőségű. Az Érintettek hozzájárulásához kötött adattovábbítás esetén az Érintett a nyilatkozatát az adattovábbítás címzettje és célja ismeretében adja meg.

A fenti tilalmak és korlátozások az ügyfélkapcsolat megszűnése esetén is irányadók.

**8.2. Banktitokra vonatkozó rendelkezések**

Banktitok minden olyan, az egyes ügyfelekről a pénzügyi intézmény rendelkezésére álló tény, információ, megoldás vagy adat, amely ügyfél személyére, adataira, vagyoni helyzetére, üzleti tevékenységére, gazdálkodására, tulajdonosi, üzleti kapcsolataira, valamint a pénzügyi intézmény által vezetett számlájának egyenlegére, forgalmára, továbbá a pénzügyi intézménnyel kötött szerződéseire vonatkozik. A banktitokra vonatkozó rendelkezések szempontjából a pénzügyi intézmény ügyfelének kell tekinteni mindenkit, aki (amely) a Magyar Hitel Központ Zrt-től pénzügyi szolgáltatást vesz igénybe.

Amennyiben az Ügyfél természetes személy, a rá vonatkozó személyes adatok banktitoknak is minősülnek. A Magyar Hitel Központ Zrt. banktitkot csak akkor ad ki harmadik személynek, ha

1. Az Ügyfél, annak törvényes képviselője a rá vonatkozó kiszolgáltatható banktitok kört pontosan megjelölve közokiratba vagy teljes bizonyító erejű magánokiratba foglaltan kéri, vagy erre felhatalmazást ad. Nem szükséges a közokiratba, teljes bizonyító erejű magánokiratba foglalás, ha az Ügyfél ezt az írásbeli nyilatkozatát a pénzügyi intézménnyel történő szerződéskötés keretében nyújtja.
2. Ha a Hpt. a banktitok megtartásának kötelezettsége alól felmentést ad.
3. A pénzügyi intézmény érdeke ezt az ügyféllel szemben fennálló követelése eladásához vagy lejárt követelése érvényesítéséhez szükségessé teszi.

**8.3. Rendszeres adattovábbítások**

Az Adatkezelő az alábbi rendszeres adattovábbításokat végzi:

1. Az Adatkezelő fenntartja magának a jogot arra, hogy a kintlévőségeit engedményezés útján harmadik személyre átruházza, a Polgári Törvénykönyv szabályai szerint. Az engedményezés révén megváltozik a jogosult személye. Engedményezés esetén az engedményező Adatkezelő az engedményezett követeléssel kapcsolatos adatokat átadja az engedményezéssel a jogosult pozíciójába lévő személynek.
2. Az Adatkezelő a központi hitelinformációs rendszerről szóló 2011. évi CXXII. törvény alapján továbbítja az ügyfelei adatait a központi hitelinformációs rendszert (a továbbiakban: KHR) kezelő pénzügyi vállalkozás részére (BISZ Zrt.). A KHR-t kezelő pénzügyi vállalkozás a kezelt adatokat a törvényben meghatározott módon továbbítja harmadik személyek (referenciaadat-szolgáltatók) részére. Az adattovábbításról az Adatkezelő általános szerződési feltételei részletes tájékoztatást adnak.
3. Amennyiben az Érintett az Adatkezelő részére olyan megbízást ad, amely alapján szükséges az adatok továbbítása, az Adatkezelő az adatokat a megbízás teljesítése érdekében, az ahhoz szükséges mértékig továbbíthatja, ebben a körben az Érintett az Adatkezelő részére a titoktartási kötelezettség alól felmentést ad.
4. Az Adatkezelő a hatósági, illetve bírósági adatszolgáltatási kötelezettség teljesítése érdekében a hatóság, illetve a bíróság által kért adatokat továbbítja.

**9. Adatállományok kezelése**

Az Adatkezelő biztosítja, hogy a nyilvántartás módja és adattartalma a mindenkor hatályos jogszabályoknak megfeleljen. A jogszabályon alapuló adatkezelések kötelezőek, azokról az Érintettek tájékoztatást kérhetnek. Az Adatkezelő gondoskodik az eltérő célú adatkezelések megfelelő, logikai és szükség szerinti fizikai elkülönítéséről.

Az Adatkezelő az elektronikus és a papíralapú nyilvántartásokat egységes elvek alapján, a nyilvántartások adathordozóinak különbözőségéből adódó jellemzők figyelembevételével kezeli. E Szabályzat szerinti elvek és kötelezettségek az elektronikus és a papíralapú nyilvántartások esetében egyaránt érvényesülnek.

Az ügyféladatokat tartalmazó, valamint az Adatkezelő által nyújtott szolgáltatásokkal összefüggő nyilvántartás tagolt, annak érdekében, hogy a jogalap, cél alapján elkülöníthető adatkezelések egymástól elkülönüljenek. Az Adatkezelő a nyilvántartás rendszerének felépítése, a jogosultságok meghatározása, és egyéb szervezeti intézkedések útján gondoskodik arról, hogy a nyilvántartásokban szereplő adatokat csak azok a munkavállalók, és egyéb, az Adatkezelő érdekkörében eljáró személyek ismerhessék meg, akiknek erre munkakörük, feladatuk ellátása érdekében szükségük van.

Az Adatkezelő a nyilvántartásokhoz való hozzáférést az adatbiztonság követelményének érvényesülése mellett biztosítja azon adatfeldolgozóként közreműködő harmadik személyek részére, akik a Magyar Hitel Központ Zrt. számára olyan szolgáltatást nyújtanak, amely az adatok kezelésével összefügg.

Az Adatkezelő elektronikus nyilvántartásai megfelelnek az adatbiztonság követelményeinek, a nyilvántartások biztosítják, hogy az adatokhoz csak célhoz kötötten, csak azon személyek férjenek hozzá, akiknek a feladataik ellátása érdekében erre szükségük van.

Az Adatkezelő biztosítja az adatminimum elvének érvényesülését.

**9.1. Az adatkezelési tevékenységek nyilvántartása**

Az Adatkezelő a felelősségébe tartozóan végzett adatkezelési tevékenységekről nyilvántartást vezet. E nyilvántartás az adatkezelés lényeges körülményeit, így különösen a következő információkat tartalmazza:

1. az adatkezelő neve és elérhetősége, valamint a közös adatkezelőnek, az adatkezelő képviselőjének és az adatvédelmi tisztviselőnek a neve és elérhetősége;
2. az adatkezelés céljai;
3. az érintettek kategóriáinak, valamint a személyes adatok kategóriáinak ismertetése;
4. olyan címzettek kategóriái, akikkel a személyes adatokat közlik vagy közölni fogják, ideértve a harmadik országbeli címzetteket vagy nemzetközi szervezeteket;
5. adott esetben a személyes adatok harmadik országba vagy nemzetközi szervezet részére történő továbbítására vonatkozó információk, beleértve a harmadik ország vagy a nemzetközi szervezet azonosítását, valamint a továbbítás esetében a megfelelő garanciák leírása;
6. ha lehetséges, a különböző adatkategóriák törlésére előirányzott határidők;
7. ha lehetséges, technikai és szervezési intézkedések általános leírása.

**10. Adatbiztonság**

Az Adatkezelő gondoskodik az adatok biztonságáról. Ennek érdekében megteszi a szükséges technikai és szervezési intézkedéseket mind az informatikai eszközök útján tárolt, mind a hagyományos, papíralapú adathordozókon tárolt adatállományok tekintetében. A különböző nyilvántartásokban elektronikusan kezelt adatállományok védelme érdekében megfelelő technikai megoldással biztosítani kell, hogy a nyilvántartásokban tárolt adatok – kivéve, ha azt törvény lehetővé teszi - közvetlenül ne legyenek összekapcsolhatók és az érintetthez rendelhetők.

Az Adatkezelő a tudomány és technológia állása és a megvalósítás költségei, továbbá az adatkezelés jellege, hatóköre, körülményei és céljai, valamint a természetes személyek jogaira és szabadságaira jelentett, változó valószínűségű és súlyosságú kockázat figyelembevételével megfelelő technikai és szervezési intézkedéseket hajt végre annak érdekében, hogy a kockázat mértékének megfelelő szintű adatbiztonságot garantálja, ideértve, többek között, adott esetben:

1. a személyes adatok álnevesítését és titkosítását;
2. a személyes adatok kezelésére használt rendszerek és szolgáltatások folyamatos bizalmas jellegének biztosítását, rendelkezésre állását, ellenálló képességét;
3. fizikai vagy műszaki incidens esetén az arra való képességet, hogy a személyes adatokhoz való hozzáférést és az adatok rendelkezésre állását kellő időben vissza lehet állítani;
4. az adatkezelés biztonságának garantálására hozott technikai és szervezési intézkedések hatékonyságának rendszeres tesztelésére, felmérésére és értékelésére szolgáló eljárást.

A biztonság megfelelő szintjének meghatározásakor kifejezetten figyelembe kell venni az adatkezelésből eredő olyan kockázatokat, amelyek különösen a továbbított, tárolt vagy más módon kezelt személyes adatok véletlen vagy jogellenes megsemmisítéséből, elvesztéséből, megváltoztatásából, jogosulatlan nyilvánosságra hozatalából vagy az azokhoz való jogosulatlan hozzáférésből erednek.

Az Adatkezelő intézkedéseket köteles hozni annak biztosítására, hogy az Adatkezelő vagy az adatfeldolgozó irányítása alatt eljáró, a személyes adatokhoz hozzáféréssel rendelkező természetes személyek kizárólag az Adatkezelő utasításának és a célhoz kötöttség elvének megfelelően kezelhessék az említett adatokat. Az Adatkezelő nyilvántartásainak biztosítaniuk kell, hogy az adatokhoz csak célhoz kötötten, csak azon személyek férjenek hozzá, akiknek a feladataik ellátása érdekében erre szükségük van.

**10.1. Informatikai nyilvántartások védelme**

Az Adatkezelő az informatikai védelemmel kapcsolatos feladatai körében gondoskodik különösen:

- A jogosulatlan hozzáférés elleni védelmet biztosító intézkedésekről, ezen belül a szoftver és hardver eszközök védelméről, illetve a fizikai védelemről (hozzáférés védelem, hálózati védelem);

- Az adatállományok helyreállításának lehetőségét biztosító intézkedésekről, ezen belül a rendszeres biztonsági mentésről és a másolatok elkülönített, biztonságos kezeléséről (tükrözés, biztonsági mentés);

- Az adatállományok vírusok elleni védelméről (vírusvédelem);

- Az adatállományok, illetve az azokat hordozó eszközök fizikai védelméről, ezen belül a tűzkár, vízkár, villámcsapás, egyéb elemi kár elleni védelemről, illetve az ilyen események következtében bekövetkező károsodások helyreállíthatóságáról (archiválás, tűzvédelem).

**10.2. Papíralapú nyilvántartások védelme**

Az Adatkezelő a papíralapú nyilvántartások védelme érdekében megteszi a szükséges intézkedéseket különösen a fizikai biztonság, illetve tűzvédelem tekintetében.

A munkavállalók, és egyéb, az Adatkezelő érdekében eljáró személyek az általuk használt, vagy birtokukban lévő, személyes adatokat is tartalmazó adathordozókat, függetlenül az adatok rögzítésének módjától, kötelesek biztonságosan őrizni, és védeni a jogosulatlan hozzáférés, megváltoztatás, továbbítás, nyilvánosságra hozatal, törlés vagy megsemmisítés, valamint a véletlen megsemmisülés és sérülés ellen.

**10.3. Az adatbiztonság szabályozása**

Az adatbiztonság követelményeinek érvényesüléséről Adatkezelő külön szabályzatok, utasítások útján gondoskodik. Munkavállalói, továbbá a Bank érdekkörében eljáró személyek minden esetben a külön szabályzatokban, utasításokban meghatározott, az adatbiztonság magas fokú érvényesülését biztosító rendben járnak el.

**10.4. Adatvédelmi incidens**

**10.4.1. Az adatvédelmi incidens kezelése**

Az adatvédelmi incidenst az adatkezelő indokolatlan késedelem nélkül, és ha lehetséges, legkésőbb 72 órával azután, hogy az adatvédelmi incidens a tudomására jutott, bejelenti az illetékes felügyeleti hatóságnak, kivéve, ha az adatvédelmi incidens valószínűsíthetően nem jár kockázattal a természetes személyek jogaira és szabadságaira nézve. Ha a bejelentés nem történik meg 72 órán belül, mellékelni kell hozzá a késedelem igazolására szolgáló indokokat is.

Az adatfeldolgozó az adatvédelmi incidenst, az arról való tudomásszerzését követően indokolatlan késedelem nélkül bejelenti az Adatkezelőnek.

A bejelentésben legalább:

1. ismertetni kell az adatvédelmi incidens jellegét, beleértve – ha lehetséges – az érintettek kategóriáit és hozzávetőleges számát, valamint az incidenssel érintett adatok kategóriáit és hozzávetőleges számát;
2. közölni kell az adatvédelmi tisztviselő vagy a további tájékoztatást nyújtó egyéb kapcsolattartó nevét és elérhetőségeit;
3. ismertetni kell az adatvédelmi incidensből eredő, valószínűsíthető következményeket;
4. ismertetni kell az adatkezelő által az adatvédelmi incidens orvoslására tett vagy tervezett intézkedéseket, beleértve adott esetben az adatvédelmi incidensből eredő esetleges hátrányos következmények enyhítését célzó intézkedéseket.

Ha és amennyiben nem lehetséges az információkat egyidejűleg közölni, azok további indokolatlan késedelem nélkül később részletekben is közölhetők.

Az Adatkezelő nyilvántartja az adatvédelmi incidenseket, feltüntetve az adatvédelmi incidenshez kapcsolódó tényeket, annak hatásait és az orvoslására tett intézkedéseket.

**10.4.2. Az érintett tájékoztatása az adatvédelmi incidensről**

Ha az adatvédelmi incidens valószínűsíthetően magas kockázattal jár a természetes személyek jogaira és szabadságaira nézve, az Adatkezelő indokolatlan késedelem nélkül tájékoztatja az érintettet az adatvédelmi incidensről.

Az érintett részére adott tájékoztatásban világosan és közérthetően ismertetni kell az adatvédelmi incidens jellegét, és közölni kell legalább a 10.4. pontban említett bejelentésben foglalt információkat és intézkedéseket.

Az érintettet nem kell tájékoztatni, ha a következő feltételek bármelyike teljesül:

1. az Adatkezelő megfelelő technikai és szervezési védelmi intézkedéseket hajtott végre, és ezeket az intézkedéseket az adatvédelmi incidens által érintett adatok tekintetében alkalmazták, különösen azokat az intézkedéseket – mint például a titkosítás alkalmazása –, amelyek a személyes adatokhoz való hozzáférésre fel nem jogosított személyek számára értelmezhetetlenné teszik az adatokat;
2. az Adatkezelő az adatvédelmi incidenst követően olyan további intézkedéseket tett, amelyek biztosítják, hogy az érintett jogaira és szabadságaira jelentett, magas kockázat a továbbiakban valószínűsíthetően nem valósul meg;
3. a tájékoztatás aránytalan erőfeszítést tenne szükségessé. Ilyen esetekben az érintetteket nyilvánosan közzétett információk útján kell tájékoztatni, vagy olyan hasonló intézkedést kell hozni, amely biztosítja az érintettek hasonlóan hatékony tájékoztatását.

**11. Kiszervezés**

Az Adatkezelő a pénzügyi-, illetőleg kiegészítő pénzügyi szolgáltatási tevékenységéhez kapcsolódó, illetve jogszabály által végezni rendelt olyan tevékenységét, amelynek során adatkezelés, adatfeldolgozás vagy adattárolás valósul meg, az adatvédelmi előírások betartása mellett kiszervezheti. A kiszervezett tevékenységet végzőnek a kiszervezett tevékenységhez kapcsolódó, a tevékenység ellátásához szükséges adatokat átadja.

Az Adatkezelő a kiszervezett tevékenységet végző személy kiválasztása, a kiszervezési szerződés előkészítése és megkötése, a kiszervezett tevékenység ellátásának ellenőrzése során gondoskodik arról, hogy a személyes adatok védelme a kiszervezett tevékenységet végzőnél biztosított legyen.

**12. Érintettek jogai és érvényesítésük**

**12.1. Tájékoztatáshoz való jog**

12.1.1. Rendelkezésre bocsátandó információk, ha a személyes adatokat az Érintettől gyűjtik

12.1.1.1. Ha az Érintettre vonatkozó személyes adatokat az Érintettől gyűjtik, az Adatkezelő a személyes adatok megszerzésének időpontjában (legkésőbb az adatgyűjtéssel egyidejűleg) az Érintett rendelkezésére bocsátja a következő információk mindegyikét:

1. az Adatkezelőnek és – ha van ilyen – az Adatkezelő képviselőjének a kiléte és elérhetőségei;
2. az adatvédelmi tisztviselő elérhetőségei, ha van ilyen;
3. a személyes adatok tervezett kezelésének célja, valamint az adatkezelés jogalapja;
4. a jogos érdeken alapuló adatkezelés esetén, az Adatkezelő vagy harmadik fél jogos érdekei;
5. adott esetben a személyes adatok címzettjei, illetve a címzettek kategóriái, ha van ilyen;
6. adott esetben annak ténye, hogy az Adatkezelő harmadik országba vagy nemzetközi szervezet részére kívánja továbbítani a személyes adatokat, továbbá az Európai Bizottság megfelelőségi határozatának léte vagy annak hiánya, vagy a megfelelő és alkalmas garanciák megjelölése, valamint az azok másolatának megszerzésére szolgáló módokra vagy az azok elérhetőségére való hivatkozás.

**12.1.1.2.** A fenti tájékoztatás mellett az Adatkezelő a személyes adatok megszerzésének időpontjában, annak érdekében, hogy a tisztességes és átlátható adatkezelést biztosítsa, az érintettet a következő kiegészítő információkról tájékoztatja:

1. a személyes adatok tárolásának időtartamáról, vagy ha ez nem lehetséges, ezen időtartam meghatározásának szempontjairól;
2. az érintett azon jogáról, hogy kérelmezheti az Adatkezelőtől a rá vonatkozó személyes adatokhoz való hozzáférést, azok helyesbítését, törlését vagy kezelésének korlátozását, és tiltakozhat az ilyen személyes adatok kezelése ellen, valamint az érintett adathordozhatósághoz való jogáról;
3. a hozzájárulás alapján végzett adatkezelés esetén a hozzájárulás bármely időpontban történő visszavonásához való jog, amely nem érinti a visszavonás előtt a hozzájárulás alapján végrehajtott adatkezelés jogszerűségét;
4. a felügyeleti hatósághoz címzett panasz benyújtásának jogáról;
5. arról, hogy a személyes adat szolgáltatása jogszabályon vagy szerződéses kötelezettségen alapul vagy szerződés kötésének előfeltétele-e, valamint hogy az érintett köteles-e a személyes adatokat megadni, továbbá hogy milyen lehetséges következményeikkel járhat az adatszolgáltatás elmaradása;
6. az automatizált döntéshozatal ténye, ideértve a profilalkotást is, valamint legalább ezekben az esetekben az alkalmazott logikára és arra vonatkozóan érthető információk, hogy az ilyen adatkezelés milyen jelentőséggel, és az érintettre nézve milyen várható következményekkel bír.

Ha az Adatkezelő a személyes adatokon a gyűjtésük céljától eltérő célból további adatkezelést kíván végezni, a további adatkezelést megelőzően tájékoztatnia kell az érintettet erről az eltérő célról és a

12.1.1.2. pontban említett minden releváns kiegészítő információról.

A tájékoztatási kötelezettség nem áll fenn, ha és amilyen mértékben az Érintett már rendelkezik az információkkal.

**12.1.2. Rendelkezésre bocsátandó információk, ha a személyes adatokat nem az Érintettől szerezték meg**

**12.1.2.1**. Ha a személyes adatokat nem az Érintettől szerezték meg, az Adatkezelő az Érintett rendelkezésére bocsátja a következő információkat:

1. az Adatkezelőnek és – ha van ilyen – az adatkezelő képviselőjének a kiléte és elérhetőségei;
2. az adatvédelmi tisztviselő elérhetőségei, ha van ilyen;
3. a személyes adatok tervezett kezelésének célja, valamint az adatkezelés jogalapja;
4. az érintett személyes adatok kategóriái;
5. a személyes adatok címzettjei, illetve a címzettek kategóriái, ha van ilyen;
6. adott esetben annak ténye, hogy az Adatkezelő valamely harmadik országbeli címzett vagy valamely nemzetközi szervezet részére kívánja továbbítani a személyes adatokat, továbbá a Bizottság megfelelőségi határozatának léte vagy annak hiánya, vagy a megfelelő és alkalmas garanciák megjelölése, valamint az ezek másolatának megszerzésére szolgáló módokra vagy az elérhetőségükre való hivatkozás.

**12.1.2.2.** A fent említett információk mellett az Adatkezelő az Érintett rendelkezésére bocsátja az Érintettre nézve tisztességes és átlátható adatkezelés biztosításához szükséges következő kiegészítő információkat:

1. a személyes adatok tárolásának időtartama, vagy ha ez nem lehetséges, ezen időtartam meghatározásának szempontjai;
2. ha az adatkezelés az Adatkezelő jogos érdekén alapul, az adatkezelő vagy harmadik fél jogos érdekeiről;
3. az Érintett azon joga, hogy kérelmezheti az Adatkezelőtől a rá vonatkozó személyes adatokhoz való hozzáférést, azok helyesbítését, törlését vagy kezelésének korlátozását, és tiltakozhat a személyes adatok kezelése ellen, valamint az érintett adathordozhatósághoz való joga;
4. a hozzájáruláson alapuló adatkezelés esetén a hozzájárulás bármely időpontban való visszavonásához való jog, amely nem érinti a visszavonás előtt a hozzájárulás alapján végrehajtott adatkezelés jogszerűségét;
5. a valamely felügyeleti hatósághoz címzett panasz benyújtásának joga;
6. a személyes adatok forrása és adott esetben az, hogy az adatok nyilvánosan hozzáférhető forrásokból származnak-e; és
7. az automatizált döntéshozatal ténye, ideértve a profilalkotást is, valamint legalább ezekben az esetekben az alkalmazott logikára és arra vonatkozó érthető információk, hogy az ilyen adatkezelés milyen jelentőséggel, és az érintettre nézve milyen várható következményekkel bír.

12.1.2.3. Az Adatkezelő a 12.1.2.1. és 12.1.2.2. pontok szerinti tájékoztatást az alábbiak szerint adja meg:

1. a személyes adatok kezelésének konkrét körülményeit tekintetbe véve, a személyes adatok megszerzésétől számított észszerű határidőn, de legkésőbb egy hónapon belül;
2. ha a személyes adatokat az Érintettel való kapcsolattartás céljára használják, legalább az Érintettel való első kapcsolatfelvétel alkalmával; vagy
3. ha várhatóan más címzettel is közlik az adatokat, legkésőbb a személyes adatok első alkalommal való közlésekor.

Ha az adatkezelő a személyes adatokon a megszerzésük céljától eltérő célból további adatkezelést kíván végezni, a további adatkezelést megelőzően tájékoztatnia kell az érintettet erről az eltérő célról és minden releváns kiegészítő információról.

**12.1.2.4.** A tájékoztatást nem kell megadni, ha és amilyen mértékben:

1. az Érintett már rendelkezik az információkkal;
2. az adat megszerzését vagy közlését kifejezetten előírja az Adatkezelőre alkalmazandó uniós vagy magyar jog, amely az érintett jogos érdekeinek védelmét szolgáló megfelelő intézkedésekről rendelkezik; vagy
3. a személyes adatoknak valamely uniós vagy magyar jogban előírt szakmai titoktartási kötelezettség (pl. banktitok) alapján, ideértve a jogszabályon alapuló titoktartási kötelezettséget is, bizalmasnak kell maradnia.

**12.1.3. Az Érintett hozzáférési joga**

Az Érintett jogosult arra, hogy az Adatkezelőtől visszajelzést kapjon arra vonatkozóan, hogy személyes adatainak kezelése folyamatban van-e, és ha ilyen adatkezelés folyamatban van, jogosult arra, hogy a személyes adatokhoz és a következő információkhoz hozzáférést kapjon:

1. az adatkezelés céljai;
2. az Érintett személyes adatok kategóriái;
3. azon címzettek vagy címzettek kategóriái, akikkel, illetve amelyekkel a személyes adatokat közölték vagy közölni fogják, ideértve különösen a harmadik országbeli címzetteket, illetve a nemzetközi szervezeteket;
4. adott esetben a személyes adatok tárolásának tervezett időtartama, vagy ha ez nem lehetséges, ezen időtartam meghatározásának szempontjai;
5. az Érintett azon joga, hogy kérelmezheti az Adatkezelőtől a rá vonatkozó személyes adatok helyesbítését, törlését vagy kezelésének korlátozását, és tiltakozhat az ilyen személyes adatok kezelése ellen;
6. a valamely felügyeleti hatósághoz címzett panasz benyújtásának joga;
7. ha az adatokat nem az Érintettől gyűjtötték, a forrásukra vonatkozó minden elérhető információ;
8. az automatizált döntéshozatal ténye, ideértve a profilalkotást is, valamint legalább ezekben az esetekben az alkalmazott logikára és arra vonatkozó érthető információk, hogy az ilyen adatkezelés milyen jelentőséggel bír, és az érintettre nézve milyen várható következményekkel jár.

Ha személyes adatoknak harmadik országba vagy nemzetközi szervezet részére történő továbbítására kerül sor, az Érintett jogosult arra, hogy tájékoztatást kapjon a továbbításra vonatkozó garanciákról.

Az Adatkezelő az adatkezelés tárgyát képező személyes adatok másolatát az Érintett rendelkezésére bocsátja. Az Érintett által kért további másolatokért az Adatkezelő az adminisztratív költségeken alapuló, ésszerű mértékű díjat számíthat fel, külön szabályzat rendelkezései szerint. Ha az Érintett elektronikus úton nyújtotta be a kérelmet, az információkat széles körben használt elektronikus formátumban kell rendelkezésre bocsátani, kivéve, ha az érintett másként kéri. A másolat igénylésére vonatkozó jog nem érintheti hátrányosan mások jogait és szabadságait.

**12.2. Helyesbítéshez való jog**

Az Érintett kérheti, hogy a tévesen szereplő személyes adatát az Adatkezelő helyesbítse. Abban az esetben, ha a helyesbítendő adatok alapján rendszeres adatszolgáltatás történik, Adatkezelő szükség esetén a helyesbítésről tájékoztatja az adatszolgáltatás címzettjét, illetve az Érintett figyelmét felhívja arra, hogy a helyesbítést más adatkezelőnél is kezdeményeznie kell.

**12.3. Törléshez, tiltakozáshoz és adatkezelés korlátozásához való jog**

**12.3.1. A törléshez való jog („az elfeledtetéshez való jog”)**

Az Érintett jogosult arra, hogy kérésére az Adatkezelő indokolatlan késedelem nélkül törölje a rá vonatkozó személyes adatokat, az Adatkezelő pedig köteles arra, hogy az Érintettre vonatkozó személyes adatokat indokolatlan késedelem nélkül törölje, ha az alábbi indokok valamelyike fennáll:

1. a személyes adatokra már nincs szükség abból a célból, amelyből azokat gyűjtötték vagy más módon kezelték;
2. az Érintett visszavonja az adatkezelés alapját képező hozzájárulását, és az adatkezelésnek nincs más jogalapja;
3. az Érintett tiltakozik az adatkezelés ellen, és nincs elsőbbséget élvező jogszerű ok az adatkezelésre, vagy ilyen ok fennállásának vizsgálata nélkül akkor, ha az Érintett közvetlen üzletszerzés érdekében folytatott adatkezelés tekintetében tiltakozik az adatkezelés ellen;
4. a személyes adatokat jogellenesen kezelték;
5. a személyes adatokat az Adatkezelőre alkalmazandó uniós vagy magyar jogban előírt jogi kötelezettség teljesítéséhez törölni kell;
6. a személyes adatok gyűjtésére kiskorú személyt érintő az információs társadalommal összefüggő szolgáltatások kínálásával kapcsolatosan került sor.

Ha az Adatkezelő nyilvánosságra hozta a személyes adatot, és azt törölni köteles, az elérhető technológia és a megvalósítás költségeinek figyelembevételével köteles megtenni az ésszerűen elvárható lépéseket – ideértve technikai intézkedéseket – annak érdekében, hogy tájékoztassa az adatokat kezelő adatkezelőket, hogy az érintett kérelmezte tőlük a szóban forgó személyes adatokra mutató linkek vagy e személyes adatok másolatának, illetve másodpéldányának törlését.

A törléshez való jog nem érvényesül, amennyiben az adatkezelés szükséges:

1. a személyes adatok kezelését előíró, az adatkezelőre alkalmazandó uniós vagy magyar jog szerinti kötelezettség teljesítése céljából;
2. jogi igények előterjesztéséhez, érvényesítéséhez, illetve védelméhez.

**12.3.2. A tiltakozáshoz való jog**

Az Érintett jogosult arra, hogy a saját helyzetével kapcsolatos okokból bármikor tiltakozzon személyes adatainak az Adatkezelő, illetve egy harmadik fél jogos érdekeinek érvényesítéséhez szükséges kezelése ellen, ideértve az említett rendelkezéseken alapuló profilalkotást is. Ebben az esetben az Adatkezelő a személyes adatokat nem kezelheti tovább, kivéve, ha az Adatkezelő bizonyítja, hogy az adatkezelést olyan kényszerítő erejű jogos okok indokolják, amelyek elsőbbséget élveznek az Érintett érdekeivel, jogaival és szabadságaival szemben, vagy amelyek jogi igények előterjesztéséhez, érvényesítéséhez vagy védelméhez kapcsolódnak.

Ha a személyes adatok kezelése közvetlen üzletszerzés érdekében történik, az Érintett jogosult arra, hogy bármikor tiltakozzon a rá vonatkozó személyes adatok e célból történő kezelése ellen, ideértve a profilalkotást is, amennyiben az a közvetlen üzletszerzéshez kapcsolódik.

Ha az Érintett tiltakozik a személyes adatok közvetlen üzletszerzés érdekében történő kezelése ellen, akkor a személyes adatok a továbbiakban profilalkotási célból nem kezelhetők.

A fentiekben említett jogra legkésőbb az Érintettel való első kapcsolatfelvétel során kifejezetten fel kell hívni annak figyelmét, és az erre vonatkozó tájékoztatást egyértelműen és minden más információtól elkülönítve kell megjeleníteni.

Az információs társadalommal összefüggő szolgáltatások igénybevételéhez kapcsolódóan az érintett a tiltakozáshoz való jogot műszaki előírásokon alapuló automatizált eszközökkel is gyakorolhatja.

**12.3.3. Az adatkezelés korlátozásához való jog**

Az Érintett jogosult arra, hogy kérésére az Adatkezelő korlátozza az adatkezelést, ha az alábbiak valamelyike teljesül:

1. az Érintett vitatja a személyes adatok pontosságát, ez esetben a korlátozás arra az időtartamra vonatkozik, amely lehetővé teszi, hogy az Adatkezelő ellenőrizze a személyes adatok pontosságát;
2. az adatkezelés jogellenes, és az érintett ellenzi az adatok törlését, és ehelyett kéri azok felhasználásának korlátozását;
3. az Adatkezelőnek már nincs szüksége a személyes adatokra adatkezelés céljából, de az Érintett igényli azokat jogi igények előterjesztéséhez, érvényesítéséhez vagy védelméhez; vagy
4. az Érintett a 12.3.2 pont első bekezdésében foglaltak szerint tiltakozott az adatkezelés ellen; ez esetben a korlátozás arra az időtartamra vonatkozik, amíg megállapításra nem kerül, hogy az Adatkezelő jogos indokai elsőbbséget élveznek-e az érintett jogos indokaival szemben.

Ha az adatkezelés a fentiek alapján korlátozás alá esik, az ilyen személyes adatokat a tárolás kivételével csak az Érintett hozzájárulásával, vagy jogi igények előterjesztéséhez, érvényesítéséhez vagy védelméhez, vagy más természetes vagy jogi személy jogainak védelme érdekében, vagy az Unió, illetve valamely tagállam fontos közérdekéből lehet kezelni.

Az Adatkezelő az Érintettet, akinek a kérésére a fentiek alapján korlátozták az adatkezelést, az adatkezelés korlátozásának feloldásáról előzetesen tájékoztatja.

**12.3.4**. **A személyes adatok helyesbítéséhez vagy törléséhez, illetve az adatkezelés korlátozásához kapcsolódó értesítési kötelezettség**

Az Adatkezelő minden olyan címzettet tájékoztat a 18.3.1-18.3.3. pontok szerinti valamennyi helyesbítésről, törlésről vagy adatkezelés-korlátozásról, akivel, illetve amellyel a személyes adatot közölték, kivéve, ha ez lehetetlennek bizonyul, vagy aránytalanul nagy erőfeszítést igényel. Az Érintettet kérésére az Adatkezelő tájékoztatja e címzettekről.

**12.4. Az adathordozhatósághoz való jog**

Az Érintett jogosult arra, hogy a rá vonatkozó, általa az Adatkezelő rendelkezésére bocsátott személyes adatokat tagolt, széles körben használt, géppel olvasható formátumban megkapja, továbbá jogosult arra, hogy ezeket az adatokat egy másik adatkezelőnek továbbítsa anélkül, hogy ezt akadályozná az az Adatkezelő, amelynek a személyes adatokat a rendelkezésére bocsátotta, ha:

1. az adatkezelés egy vagy több konkrét célból történik vagy az Érintett kifejezett hozzájárulásán alapul, vagy az Érintettel történő szerződéskötéshez vagy annak későbbi teljesítéséhez szükséges; és
2. az adatkezelés automatizált módon történik.

Az adatok hordozhatóságához való jog fentiek szerinti gyakorlása során az Érintett jogosult arra, hogy – ha ez technikailag megvalósítható – kérje a személyes adatok adatkezelők közötti közvetlen továbbítását.

Az adathordozhatósághoz való jog gyakorlása nem sértheti a törléshez („elfeledtetéséhez”) való jogot. Az említett jog nem alkalmazandó abban az esetben, ha az adatkezelés közérdekű vagy az Adatkezelőre ruházott közhatalmi jogosítványai gyakorlásának keretében végzett feladat végrehajtásához szükséges.

Az adathordozhatósághoz való jog nem érintheti hátrányosan mások jogait és szabadságait.

**13. Adatvédelmi tisztviselő**

Az Adatkezelő adatvédelmi tisztviselői feladatokat a Magyar Hitel Központ Zrt-nél a cég vezérigazgatója látja el.

adatvédelmi tisztviselő: dr. Sárköziné Borbély Katalin

Telefon: +36-30-558-3952

Az Adatkezelő biztosítja, hogy az adatvédelmi tisztviselő a személyes adatok védelmével kapcsolatos összes ügybe megfelelő módon és időben bekapcsolódjon.

Az Adatkezelő támogatja az adatvédelmi tisztviselőt feladatai ellátásában azáltal, hogy biztosítja számára azokat az forrásokat, amelyek e feladatok végrehajtásához, a személyes adatokhoz és az adatkezelési műveletekhez való hozzáféréshez, valamint az adatvédelmi tisztviselő szakértői szintű ismereteinek fenntartásához szükségesek.

Az Adatkezelő biztosítja, hogy az adatvédelmi tisztviselő a feladatai ellátásával kapcsolatban utasításokat senkitől ne fogadjon el. Az Adatkezelő az adatvédelmi tisztviselőt feladatai ellátásával összefüggésben nem bocsáthatja el és szankcióval nem sújthatja. Az adatvédelmi tisztviselő közvetlenül az Adatkezelő legfelső vezetésének tartozik felelősséggel.

Az Érintettek a személyes adataik kezeléséhez és az e rendelet szerinti jogaik gyakorlásához kapcsolódó valamennyi kérdésben az adatvédelmi tisztviselőhöz fordulhatnak.

Az adatvédelmi tisztviselőt feladatai teljesítésével kapcsolatban uniós vagy magyar jogban meghatározott titoktartási kötelezettség vagy az adatok bizalmas kezelésére vonatkozó kötelezettség köti.

Az adatvédelmi tisztviselő más feladatokat is elláthat. Az Adatkezelő vagy az adatfeldolgozó biztosítja, hogy e feladatokból ne fakadjon összeférhetetlenség.

Hatályba lépés dátuma: 2018. május 05.

Magyar Hitel Központ Zrt.